
Studijų išorinio vertinimo ir akreditavimo tvarkos aprašo 
3 priedas

KASMETINIŲ KRYPČIŲ STUDIJŲ STEBĖSENOS RODIKLIŲ APRAŠAI

	Rodiklio pavadinimas

	1.	Studijų krypties ir pakopos studijose studijuojančių studentų skaičius per pastaruosius 3 studijų metus. 

	Aprėptis
	Visi aukštosios mokyklos vertinamos studijų krypties ir pakopos studentai.

	Skaičiavimo metodas
	Apskaičiuojant rodiklį imamas aukštosios mokyklos krypties ir pakopos studijose studijuojančių studentų skaičius. 
Atskirai apskaičiuojami duomenys pagal studijų kryptį, studijų pakopą ir aukštosios mokyklos tipą (universitetinės, koleginės). Apskaičiuojant rodiklį ištęstinėse ir nuolatinėse studijose studijuojančių studentų skaičiai sumuojami. Apskaičiuojant rodiklį naudojami einamaisiais metais spalio 1 dieną nustatyti 3 paskutinių studijų metų (kasmetiniai) duomenys.

	Reikšmė
	Krypties ir pakopos studijose studijuojančių studentų skaičiaus pokytis (proc.).

	Duomenų šaltinis
	Švietimo valdymo informacinės sistema (toliau – ŠVIS).

	Ataskaitinis laikotarpis
	Studentų skaičius fiksuojamas einamųjų metų spalio 1 d.

	Rodiklio pavadinimas
	2.	Į studijų krypties trumposios pakopos, pirmosios pakopos ir vientisąsias studijas priimtų ir studijų sutartį pasirašiusių studentų, išskyrus atleistuosius nuo visų brandos egzaminų dėl ligos, mažiausias stojamasis konkursinis balas per pastaruosius 3 studijų metus. 

	Aprėptis
	Į krypties trumposios pakopos, pirmosios pakopos ir vientisąsias studijas priimtų ir studijų sutartį pasirašiusių studentų, išskyrus atleistuosius nuo brandos egzaminų dėl ligos, stojamieji konkursiniai balai.

	Skaičiavimo metodas
	Apskaičiuojant rodiklį, imamas mažiausias stojamasis konkursinis balas, apskaičiuotas švietimo, mokslo ir sporto ministro nustatyta tvarka.
Atskirai apskaičiuojami duomenys pagal studijų kryptį ir aukštosios mokyklos tipą (universitetinės, koleginės). 

	Reikšmė
	Į krypties trumposios pakopos, pirmosios pakopos ir vientisąsias studijas priimtų ir studijų sutartį pasirašiusių studentų mažiausio stojamojo konkursinio balo pokytis (proc.).

	Duomenų šaltinis
	Lietuvos aukštųjų mokyklų asociacija bendrajam priėmimui organizuoti;
ŠVIS.

	Ataskaitinis laikotarpis
	Nuo N (N – einamieji metai) metų birželio 1 dienos iki N metų rugsėjo 30 dienos.

	Rodiklio pavadinimas
	3.	Į studijų krypties ir pakopos studijas priimtų ir per pirmuosius studijų metus jas nutraukusių studentų dalis (proc.) per paskutinius 3 studijų metus (kasmet).

	Aprėptis
	Visi į vertinamos studijų krypties ir pakopos studijas priimti ir studijų sutartis pasirašę studentai.

	Skaičiavimo metodas
	Apskaičiuojant rodiklį, imami duomenys apie į studijų krypties ir pakopos studijas priimtų ir studijų sutartis pasirašiusių studentų skaičių ir per pirmuosius studijų metus jas nutraukusių ar pašalintų iš aukštosios mokyklos studentų skaičių. Pastarasis dėmuo dalijamas iš visų į studijas priimtų ir studijų sutartis pasirašiusių studentų skaičiaus ir paverčiamas procentine išraiška. Šis rodiklis skaičiuojamas pagal paskutinių 3 studijų metų (kasmet) duomenis. Nuolatinės ir ištęstinės studijų formų duomenys apskaičiuojami bendrai.
Į nutraukusiųjų studijas neskaičiuojami studentai, jeigu studijos mokslo ir studijų institucijoje nutrauktos mirties atveju, nutraukus studijas dėl studijų programos keitimo, pratęsiant studijas toje pačioje ar kitoje aukštojoje mokykloje, nutraukus studijas dėl finansavimo šaltinio keitimo, pratęsiant studijas toje pačioje ar kitoje mokslo ir studijų institucijoje, taip pat studentai užsieniečiai, nutraukę studijas per pirmą semestrą. Duomenys apskaičiuojami atskirai pagal aukštąją mokyklą, studijų kryptį, studijų pakopą. 

	Reikšmė
	Į krypties ir pakopos studijas priimtų ir per pirmuosius studijų metus jas nutraukusių studentų dalies kryptyje pokytis per paskutinius 3 studijų metus (kasmet) (proc.).

	Duomenų šaltinis
	ŠVIS.

	Ataskaitinis laikotarpis
	Nuo N-1 (N – einamieji metai) metų spalio 1 dienos iki N metų rugsėjo 30 dienos.

	Rodiklio pavadinimas
	4. Studentų, baigusių krypties ir pakopos studijas laiku, dalis (proc.) per pastaruosius 3 studijų metus.

	Aprėptis
	Visi vertinamos studijų krypties ir pakopos absolventai ir studijas laiku baigę absolventai.

	Skaičiavimo metodas
	Apskaičiuojat rodiklį imami visi krypties ir pakopos absolventai, baigę studijas tais metais. Iš jų išskiriami tie absolventai, kurie studijas baigė per numatytą studijų laikotarpį (skaičiuojant, kad nuolatinėse studijose studentas įgyja 60 kreditų, o ištęstinėse ne mažiau kaip 45 studijų kreditus per vienus studijų metus). Į absolventų, kurie studijas baigė per numatytą laikotarpį, įskaičiuojami asmenys, kurie studijas buvo pertraukę išėjus akademinių atostogų dėl ligos, gydytojui ar gydytojų konsultacinei komisijai rekomendavus arba dėl nėštumo ir gimdymo, vaiko priežiūros, arba atlikti privalomąją pradinę karo tarnybą. Ištęstinių ir nuolatinių studijų studentai skaičiuojami bendrai. 

	Reikšmė
	Absolventų, baigusių studijas laiku, dalies pokytis nuo visų vertinamosios krypties absolventų skaičiaus (proc.).

	Duomenų šaltinis
	ŠVIS.

	Ataskaitinis laikotarpis
	Nuo N-1 (N – einamieji metai) metų spalio 1 dienos iki N metų rugsėjo 30 dienos.

	Rodiklio pavadinimas
	5.	Studentų, išvykusių dalinėms studijoms ar praktikai į užsienio aukštąsias mokyklas (abiem atvejais ne mažesnės apimties kaip 15 studijų kreditų), procentas nuo visų tos aukštosios mokyklos krypties ir pakopos studijose studijuojančių studentų per paskutinius 3 studijų metus (kasmet). 

	Aprėptis
	Visi vertinamos studijų krypties ir pakopos studentai.

	Skaičiavimo metodas
	Apskaičiuojant rodiklį, imami vertinamos krypties ir pakopos studentai. Iš jų yra išskiriami studentai, išvykę dalinėms studijoms ar praktikai (abiem atvejais ne mažesnės apimties kaip 15 studijų kreditų). Apskaičiuojant rodiklį yra nustatoma, kokią dalį (proc.) šie studentai sudaro nuo visų tos krypties ir pakopos studentų. 
Duomenys apskaičiuojami atskirai pagal studijų kryptį, studijų pakopą. 

	Reikšmė
	Studentų, išvykusių dalinėms studijoms ar praktikai (abiem atvejais ne mažesnės apimties kaip 15 studijų kreditų), skaičiaus pokytis nuo visų vertinamoje kryptyje studijuojančių studentų (proc.).

	Duomenų šaltinis
	ŠVIS.

	Ataskaitinis laikotarpis
	Nuo N-1 (N – einamieji metai) metų spalio 1 dienos iki N metų rugsėjo 30 dienos.

	Rodiklio pavadinimas
	6. Studijų krypties dėstytojų, išvykusių dėstyti, vykdyti tyrimų į užsienio mokslo ir studijų institucijas per paskutinius 3 studijų metus dalis (proc.) nuo bendro krypties dėstytojų skaičiaus.

	Aprėptis
	Visi vertinamos krypties ir pakopos studijų dėstytojai.

	Skaičiavimo metodas
	Apskaičiuojant rodiklį imami visi dėstytojai, dėstantys vertinamojoje kryptyje ir pakopoje, ir iš jų išskiriami dėstytojai, kurie buvo išvykę dėstyti į užsienio aukštąsias mokyklas per pastaruosius 3 metus, nustatant, kokią dalį dėstytojų jie sudaro (proc.). Neįskaitomi nuotoliniu būdu užsienio aukštosiose mokyklose dėstantys, vykdantys tyrimus dėstytojai. 
Duomenys pateikiami kiekvieniems studijų metams atskirai. 

	Reikšmė 
	Krypties dėstytojų, išvykusių dėstyti, vykdyti tyrimų į užsienio mokslo ir studijų institucijas per paskutinius 3 studijų metus, dalies pokytis (proc.).

	Duomenų šaltinis
	Pedagogų registras.

	Ataskaitinis laikotarpis
	Nuo N-1 (N – einamieji metai) metų spalio 1 dienos iki N metų rugsėjo 30 dienos.

	Rodiklio pavadinimas
	7. Studijų krypties studijų absolventų, dirbančių 0–3 (profesiniams bakalaurams,) arba 0–2 (bakalauro, magistrantūros, vientisųjų ir profesinių (išskyrus rezidentūrą) studijų absolventams), arba 1–5 (trumposios pakopos studijų absolventams) Lietuvos profesijų klasifikatoriaus pagrindinėse grupėse 12 mėnesių po studijų baigimo, taip pat dirbančių savarankiškai, dalis (proc.) nuo visų (išskyrus tuos absolventus, kurie nedirba dėl pateisinamos priežasties, nurodytos šio rodiklio skaičiavimo metodo aprašyme) studijų krypties ir pakopos studijas baigusių absolventų.

	Aprėptis
	Visi vertinamos studijų krypties ir pakopos absolventai, baigę studijas (išskyrus tuos absolventus, kurie nedirba dėl pateisinamos priežasties, nurodytos šio rodiklio skaičiavimo metodo aprašyme).

	Skaičiavimo metodas
	Apskaičiuojant rodiklį, imami visi (išskyrus tuos absolventus, kurie nedirba dėl pateisinamos priežasties) vertinamosios krypties ir pakopos per pastaruosius 3 studijų metus studijas baigę absolventai ir iš jų išskiriami absolventai, dirbantys Lietuvos profesijų klasifikatoriaus nustatytose pagrindinėse grupėse (0–3 profesiniams bakalaurams, 0–2 bakalaurams, magistrantūros, vientisųjų, profesinių (išskyrus rezidentūrą) studijų absolventams, 1–5 trumposios pakopos studijų absolventams) 12 mėnesių po studijų baigimo, taip pat dirbantys savarankiškai, nustatant, kokią dalį jie sudaro (proc.). 
Absolventais, kurie nedirba dėl pateisinamos priežasties laikomi asmenys, kurie tęsia studijas, bet nedirba, yra vaiko priežiūros atostogose, tarnauja kariuomenėje, užsienio piliečiai, deklaravo išvykimą į užsienį, registruoti užimtumo tarnyboje, slaugantys neįgalų asmenį, meno kūrėjo statusą turintys asmenys, asmenys, esantys reabilitacijos įstaigose, kita veikla (dvasininkai nuteistieji, diplomatų sutuoktiniai). 
Savarankiškai dirbančiaisiais laikomi: individualios įmonės savininkas, mažosios bendrijos narys, tikrosios ūkinės bendrijos ir komanditinės ūkinės bendrijos tikrasis narys, asmuo, kuris verčiasi individualia veikla, kaip ji apibrėžta Lietuvos Respublikos gyventojų pajamų mokesčio įstatyme, ūkininkas ir jo partneris, šeimynos dalyvis, asmuo, gaunantis pajamas pagal autorines sutartis arba pajamas iš sporto ar atlikėjo veiklos.
Šis rodiklis skaičiuojamas pagal pastarųjų 3 studijų metų (kasmet) duomenis.
Duomenys apskaičiuojami atskirai pagal studijų kryptį, studijų pakopą.
Ištęstinių ir nuolatinių studijų absolventai skaičiuojami bendrai.

	Reikšmė
	Vertinamos krypties ir pakopos studijų absolventų, įsidarbinusių Lietuvos profesijų klasifikatoriaus nustatytose pagrindinėse grupėse, taip pat pradėjusių dirbti savarankiškai 12 mėnesių po studijų baigimo, dalies pokytis (proc.). 

	Duomenų šaltinis
	ŠVIS, Studentų registras.

	Ataskaitinis laikotarpis
	Nuo N-2 metų spalio 1 dienos iki N-1 metų rugsėjo 30 dienos (N – einamieji metai).

